Национално знаме на Малта
Националното знаме на Малта представлява правоъгълно платнище с две еднакви по размер вертикални цветни полета: бяло (от страната на носещата част) и червено. В горната част на бялото поле, отместен към носещата част, е изобразен кръстът на Джордж с червени контури. Отношението ширина към дължина е 2:3.

За граждански цели се използва различен флаг, представляващ червено платнище с бял контур, в центъра на което е изобразен Малтийски кръст.

Дизайн 
Националното знаме на Малта се състои от две еднакви отвесни цветни полета – бяло откъм носещата част и червено, и има правоъгълна форма с отношение ширина към дължина 2:3. В бялото поле е изобразен кръстът на Джордж с червени контури (кръстът е връчен на Малта от британския крал Джордж VI през 1942 г.). Описанието е записано в Конституцията на страната.

Цветовете на знамето на Малта са определени в публикация от офиса на министър-председателя на страната, като цветовете са според цветовата схема Pantone:

История 
Знамето на Малта е прието официално на 21 септември 1964 г. след обявяване на независимостта на страната. Преди това същото знаме, с единствената разлика, че Кръстът на Джордж е бил на син фон, се използва неофициално като знаме на Малта между 1943 и 1964 г.

Според легендата червеният и белият цвят са свързани с граф Рожер I, който акостира с флотата си в Малта през 1090 г. При пристигането си много от християните на острова се присъединяват към неговата армия в битките срещу арабите и за да се разпознават, Рожер откъсва парче от собствените си червено-бели знамена и им го дава. Най-вероятно това е само легенда, популяризирана през 19 век, но е факт, че червеният и белият цвят са традиционни за страната и присъстват още от средновековието в герба на Мдина – старата столица на Малта. Кръстът на Джордж е отличие, с което бил награден малтийският народ за проявената храброст по времето на Втората световна война от краля на Великобритания Джордж VI.

Употреба 
Според обичая националното знаме на Малта се издига само от изгрев до залез слънце на сгради и пилони на открито. Въпреки това при специални случаи знамето може да остава вдигнато и през нощта, но трябва да бъде осветено. Националното знаме трябва да се издига бързо и да се спуска церемониално. То трябва да се развява близо до главната административна сграда на всяка публична институция през всички дни, когато времето позволява и особено по време на националните празници. Националното знаме трябва да се издига по време на учебни дни над или близо до всяка училищна сграда, както и над или близо до всяка избирателна секция в изборните дни.

Външни препратки 
 Информация на Flags Of The World

Източници 

Малта
Национални символи на Малта